ГъукIэпщокъуэ Щауэмир и пшахъуэ IэрыкIхэр
Адыгэхэм я Фэеплъ махуэм, накъыгъэм и 21-м, а Iуэхум ехьэлIа гъэлъэгъуэныгъэ гъэщIэгъуэн Лъэпкъ музейм (Налшык) къыщызэIуахынущ. Адыгэ Республикэм щыщ IэпщIэлъапщIэ ГъукIэпщокъуэ Щауэмир «1763 — 1864» зыфIища выставкэм утыку къыщрихьэнущ пшахъуэкIэ абджыпсым трищIыхьа сурэтхэр.
«Пшахъуэ гъуазджэ», «пшахъуэ графикэ» жиIэу къызэрыкI «sand art» Iэмалыр анимационнэу (мультипликационнэу) къалъытэ, видеокIэ техауэ е сурэту фIэкIа зэрыпхуэмыхъумэнум къыхэкIыу. Абджыпсым пшахъуэкIэ тещIыхьа сурэтхэр щылъу, и лъабжьэмкIэ къыщыгъэнэхуауэ фIэкIа пхуэгъэлъэгъуэнукъым.
«1763 — 1864» гъэлъэгъуэныгъэр Урыс-Кавказ зауэр зэрыщIидзэрэ илъэс 250-рэ зэрырикъум ирагъэхьэлIащ. ГъукIэпщокъуэм и IэдакъэщIэкIхэм тегъэщIапIэ яхуэхъур, шэч хэмылъу, тхыдэрщ, езым и гум щыхъэ, и псэм къыщыуш гупсысэхэмкIэ щIэгъэбы-дауэ.
Адыгэ лъэпкъым и щхьэм кърикIуа мыгъуагъэм и пэжыр нобэми нэсу джа хъуакъым. А Iуэхугъуэр, тIэкIунитIэкIэ нэхъ мыхъуми, и гъэлъэгъуэныгъэмкIэ игъэкIуэтэн мурад зыщIа ГъукIэпщокъуэ Щауэмир и гугъэм теIэбэну ди гуапэщ.
Лэжьыгъэхэр зэзыгъэлъагъуну, мастерым и дерсхэм еплъыну гукъыдэж зиIэхэр Лъэпкъ музейм нобэ фекIуалIэ хъунущ сыхьэт 12-рэ дакъикъэ 30-м ирихьэлIэу. Апхуэдэу зэIущIэм щагъэлъэгъуэнущ «Адыгэ Хэку» анимацэ фильмыр.
ИСТЭПАН Залинэ
